Didi Be Yeazu Kesinɔtɔ Ate Ŋu Agblẽ Nu Le Ŋuwò
Didi Be Yeazu Kesinɔtɔ Ate Ŋu Agblẽ Nu Le Ŋuwò
LE XEXE sia si me dɔ wua ame siwo wu miliɔn 850 le me la, asesẽ ŋutɔ be woabui be nu geɖe fũu fe ame si nɔnɔ ate ŋu agblẽ nu le ame ŋu. Gake ɖe nède dzesii be mawunyakpukpui si míeyɔ le nyati si do ŋgɔ me la mexlɔ̃ nu ku ɖe ga alo kesinɔnuwo ŋu o, ke boŋ galɔlɔ̃ kple eɖoɖo kplikpaa be woazu kesinɔtɔ ŋue wòxlɔ̃ nu tsoea? Nu kae dzɔna ne amewo fo wo ɖokuiwo ɖe ga kple nunɔamesiwo didi vivivo me? Gbã la, de ŋugble tso nu si wògblẽna le wo viwo ŋu la ŋuti kpɔ.
Nu Siwo Wògblẽna Le Ðeviwo Ŋu
Akɔntabubuwo ɖee fia be, le fe ɖeka ko me la, fewuivi siwo le Amerika la dometɔ ɖe sia ɖe kpɔa television dzi boblododo 40,000 sɔŋ. Bu video dzi fefewo, hafomɔ̃ deŋgɔwo, kɔmpiuta dzi mɔfiaɖoɖowo (software), kple awu xɔŋkɔ siwo le tsia dzi, siwo ɖeviwo kpɔna le fiasewo me kple wo xɔlɔ̃wo fe afewo me hã ŋu kpɔ, eye nàkpɔ ale si gbegbe woanya ɖea fu na wo dzilawo be woafle nu siawo na yewoe ɖa. Dzila aɖewo flea nu sia nu si wo viwo di la na wo. Nu ka tae?
Nunɔamesi nyuiwo mesu dzila aɖewo si le ɖevime o, eya ta wowɔa nu sia nu na wo viwo be ne wova tsi la, woagase le wo ɖokui me be womelé be na yewo o. Dzila aɖewo hã vɔ̃na be ne yewogbe yewo viwo fe didiwo dzi wɔwɔ na wo la, womagalɔ̃ yewo o. Dzilawo fe habɔbɔ aɖe si le Boulder, Colorado, U.S.A. la ɖolawo dometɔ ɖeka gblɔ be: “Wodi be yewoanye yewo viwo fe xɔlɔ̃ nyuitɔ kekeake ahakpɔ egbɔ be yewo viwo nakpɔ dzidzɔ.” Dzila bubuwobui be nu geɖe nana yewo viwo axɔ ɖe ale si yewogblẽa wo ɖi ɖanɔa dɔme ɣeyiɣi didi la tefe. Eye esi wònye ɖeɖi te dzila aɖewo ŋu le kwasiɖa bliboa fe hloloetsotso le dɔme eye womedi be yewo viwo naɖe fu na yewo ne yewogbe nane si ɖeviawo bia dzi wɔwɔ na wo o ta la, wonana nu sia nu si wobia la wo.
Gake ɖe dzila siwo nana nu sia nu si wo viwo bia wo la le kpekpem ɖe wo ŋu loo, alo ɖe wole nu gblẽm le wo ŋu? Nublanuitɔe la, nudzɔdzɔwo ɖee fia be le esi tefe be ɖevi siwo wowɔa vi na alea nalɔ̃ Dada kple Papa geɖe wu la, ɖe wova zua akpemadalawo. Womedea asixɔxɔ nu si wobia kpakple fuɖename vevie la kura gɔ̃ hã ŋu o. Sukudzikpɔla aɖe gblɔ be: “Mede dzesii be, ne nu siwo ɖeviawo bia la su wo si enumake la, le kwasiɖa eve ko megbe la, nu sia si wodi vevie la megaɖia naneke na wo o.”
Aleke nuwo va nɔna na ɖevi siwo wowɔa vi na la ne wova tsi? Le nyadzɔdzɔgbalẽ si nye Newsweek fe nya nu la, numekukuwo ɖee fia be ɖevi siawo va zua ame tsitsi siwo “wòsesẽna na ŋutɔ be woakpe akɔ kple agbemenuteɖeamedziwo.” Esi wònye be womesrɔ̃ ale si woawɔ dɔ sesĩe be nu si wodi nasu wo si o ta la, wo dometɔ geɖe mekpɔa dzidzedze le suku, dɔme, kple srɔ̃ɖeɖe me o, eye wogakpɔtɔ kpɔa wo dzilawo si nu le ganyawo gome. Wova zua ame siwo dzimaɖitsitsi kple blanuiléle ɖea fu na ŋutɔ.
Eya ta edze fãa be ɖe wotea nu nyuiwo ɖevi siwo wowɔa vi na la boŋ. Womekpe ɖe wo ŋu be woakpɔ dɔwɔwɔ, bubunɔameŋu, kple dzesidede ŋutete tɔxɛ siwo le ame si fe vevienyenye dze sii o. Afenɔ Jessie O’Neill, si nye susumedɔdala, xlɔ̃ nu be: “Ne èna ɖeviwo kpɔe be nu sia nu si yewodi ate ŋu asu yewo si le ɣeyiɣi si yewodi me la, àna be woava kpe fu le etsɔme.”
Nu Kae Wògblẽna Le Ame Tsitsiwo Ŋu?
Nyadzɔdzɔgbalẽ si nye Psychology Today gblɔ ku ɖe srɔ̃tɔwo ŋu be: “Eɖanye ɣeyiɣi didi kae mieɖe mia nɔewo alo ga agbɔsɔsɔme kae le mia si o, anɔ eme be nyahehe si agado mo ɖa le mia dome la aku ɖe ga ŋu.” Nyadzɔdzɔgbalẽa gagblɔ be “ale si srɔ̃tɔwo kpɔa ganyawo ŋuti masɔmasɔwo gbɔ ate ŋu aɖee afia nenye be wofe srɔ̃ɖeɖea anɔ anyi didi loo, alo ado kpo nu.” Edze fãa be srɔ̃tɔ siwo tsia dzi ɖe ga kple nunɔamesiwo ŋu fũu akpa la dea wofe srɔ̃ɖeɖe afɔku gã aɖe me. Akɔntabubu ɖee fia be ganyawo ŋuti nyahehewoe nye nu si gbɔ koŋ srɔ̃gbegbe 90 le alafa me tsona.
Ne srɔ̃tɔwo ɖoe be yewoalé yewofe srɔ̃ɖekadodoa me ɖe asi hã la, ne wotsia dzi ɖe ga kple nunɔamesiwo fe ame si susu ŋu la, ate ŋu awɔe be wofe srɔ̃ɖeɖea makpɔ dzidzedze tututu o. Lekpɔɖeŋu me, ate ŋu adzɔ be atsu kple asi siwo nyi fe la nanɔ dziku dom ɖe wo nɔewo ŋu kabakaba ahanɔ fɔ bum wo nɔewo ɖe wofe gakuxiwo ta. Atsu kple asi aɖewo tsia dzi ɖe woawo ŋutɔwo fe nunɔamesiwo didi ŋu ale gbegbe be womegakpɔa ɣeyiɣi ɖe wo nɔewo ŋu o. Nu kae dzɔna ne wo dometɔ ɖeka fle nu xɔasi aɖe le srɔ̃a fe manyamanya me? Nuwɔwɔ alea hea adzamenuwɔwɔ, fɔbubuameɖokui, kple makamaka ɖe ame nɔewo dzi vanae—esiawo katã gblẽa nu le srɔ̃ɖeɖea ŋu.
Ame tsitsi ʋɛ aɖewo, woɖanye srɔ̃tɔwo alo trewo o, tsɔ wofe agbe sa vɔ ŋutɔŋutɔ ɖe ŋutilãmenuwo didi vivivo ta. South Africa tɔ aɖewo tee kpɔ be yewoawu yewo ɖokui le esi wofe agbagbadzedze be yewoasrɔ̃ yevuwo fe ŋutilãmenudidi fe agbenɔnɔ medze edzi na wo o ta. Le United States la, ŋutsu aɖe wu srɔ̃a, via ŋutsu si xɔ fe 12, kple eɖokui, ɖewohĩ le gakuxi si me tom wònɔ ta.
Enye nyatefe be menye kesinɔnuwo yome titi tae ame akpa gãtɔ kuna ya o. Ke hã, wo ɖokui fofo ɖe kesinɔnuwo didi vivivo me ate ŋu ana be agbe fe vivisese nato wo ŋu. Ate ŋu adzɔ hã be woaxa nu geɖe le agbe me ne nuteɖeamedzi le dɔme alo gakuxiwo nana be wokuna ɖe tsitre nu, tsia zãdomadɔlɔ̃e, ta ɖua wo edziedzi alo dɔmavɔleameŋu ɖea fu wo—lãmesẽkuxi siwo ana woaku kukpo. Eye ne ame va nyɔ le eɖokui me hekpɔe be ehiã be yeawɔ tɔtrɔ le yefe agbe me gɔ̃ hã la, ate ŋu atsi megbe akpa. Srɔ̃a magaka ɖe edzi o, ɖewohĩ anya gblẽ nu geɖe le viawo fe seselelãme kple eya ŋutɔ fe lãmesẽ ŋu xoxo. Ðewohĩ woate ŋu aɖɔ nu siwo gblẽ le wo ŋu la dometɔ aɖewo ɖo, gake abia agbagbadzedze geɖe ŋutɔ. Ame siawo tɔgbi ‘tsɔ nuxaxa geɖe ŋɔ wo ɖokui flofloflo’ vavã.—Timoteo I, 6:10.
Nu Ka Dim Nèle?
Ame sia ame kloe dina be fome kpɔdzidzɔ nanɔ ye si, yeanɔ lãmesẽ nyui me, dɔwɔɖui nyui aɖe nanɔ ye si, eye ga geɖe hã nanɔ ye si be yeate ŋu anɔ agbe le dziɖeɖi me. Ebia dadasɔ be nu ene siawo katã nasu ame si, gake ne ame tsia dzi vevie ɖe ga ŋu la, megava dana sɔna o. Le ame geɖe gome la, ɖewohĩ ahiã be woalɔ̃ awɔ dɔ si fe fetu mesɔ gbɔ o, anɔ afe si le sue wu me, afle ʋu si mexɔ asi akpa o, alo aɖe asi le hadomeɖofe kɔkɔwo ŋu. Wo dometɔ nenie lɔ̃na be yewoatsɔ nunɔamesi xɔasi siawo gbegbe asa vɔe ɖe agbemenu siwo le vevie wu ta? Nyɔnu aɖe gblɔ be, ‘Menyae be nyemehiã nu siawo gbegbe o, gake esesẽ nam ŋutɔ be maɖe wo dzi kpɔtɔ!’ Ame aɖewo di be yewoaɖe yewofe nunɔamesiwo dzi kpɔtɔ, gake womedi be yewoanye ame gbãtɔ siwo aɖe afɔ sia o.
Ke wò ya ɖe? Ne ète ŋu trɔ asi le wò nɔnɔmewo ŋu heda sɔ le wò ganyawo kple nunɔamesiwo gome la, èdze na kafukafu. Le go bubu me la, ɖe nèle nyati sia xlẽm kabakaba fifi laa, le esiale si nènɔa agbee la bia ɣeyiɣi geɖe tso asiwò ta? Ame siwo di be yewoaɖe yewofe nunɔamesiwo dzi kpɔtɔ bene yewoanɔ lãmesẽ me geɖe wu ahaɖe dzi ɖi la dometɔ ɖekae nènyea? Ekema tɔ afɔ to sesĩe eye nàtso nya me kaba hafi ŋutilãmenuwo yome titi nava gblẽ nu le wò fomea ŋu. Aɖaŋuɖoɖo aɖewo le aɖaka si le ete me, siwo ate ŋu akpe ɖe ŋuwò nàte wò nunɔamesiwo dzi ɖeɖe kpɔtɔ.
Ne ame te ŋu da sɔ le nunɔamesiwo gome la, edea fomea me tɔ ɖe sia ɖe dzi le lãmesẽnyawo kple seselelãme gome. Gake nu bubu aɖe gale vevie na Kristotɔwo ya—womedina be nunɔamesiwo didi nava do kplamatse yewo kple Mawu dome fomedodo o. Aleke ŋutilãmenuwo didi vivivo ate ŋu ana ame kple Mawu dome fomedodo naɖo afɔku me, eye aleke woawɔ axe mɔ na nu sia fe dzɔdzɔ? Nyati si kplɔe ɖo aɖe eme.—g6/07.
[Nya si ɖe dzesi si le axa 5]
Zi geɖe la, ɖevi siwo wowɔa vi na va zua akpemadalawo eye etefe medidina hafi nu si wodi vevie la megaɖia naneke na wo o
[Aɖaka/Nɔnɔmetata si le axa 7]
Dadasɔ Le Agbenɔnɔ Me
Be ame nate ŋu aɖe efe nunɔamesiwo dzi kpɔtɔ la, tameɖoɖo kplikpaa kple ɖoɖo nyui wɔwɔ hiã. Aɖaŋuɖoɖo siwo gbɔna la kpe ɖe ame geɖe ŋu.
▪ AME ÐOKUI ME DZODZRO. Nu kawoe nàte ŋu adzudzɔ fefle? Nu kawo ŋue nàte ŋu aɖe asi le? Nuzazã yeye ɖe sia ɖe si do yea? CD hafogbawoea? Mɔ̃ɖaŋunu yeye siwo gado yea?
▪ TE AGBE TSƐ NƆNƆ KPƆ. Ne èle ɖi kem le ɖokuiwò me la, ɖe manyo be nàtee kpɔ hena ɣleti ade alo fe ɖeka oa. Emegbe de ŋugble le ɣeyiɣi gbogbo siwo nèzãna ɖe ga kple nunɔamesiwo didi ŋu kpɔ. Ðe wonana nèkpɔa dzidzɔ geɖe wu loo, alo wò dzidzɔ medea blibo oa?
▪ NA VIWÒWO NAKPƆ GOME LE AGBE TSƐ NƆNƆ ŊUTI NUMEDZODZROA ME. Ewɔwɔ alea ana woawɔ nu aduadu kpli wò eye masesẽ na wò be nàgbe wofe didi aɖewo dzi wɔwɔ ne ehiã o.
▪ BU KOTOKUMEGA NANA VIWÒWO ŊU. Woɖatiae be yewoanɔ ga dzram ɖo ɖe nane fefle ŋu alo be mehiã yewo o, woasrɔ̃ dzigbɔɖi kple asixɔxɔdede nu siwo le wo si ŋu. Woasrɔ̃ nyametsotsowɔwɔ hã.
▪ SRƆ̃ MƆNU SIWO AKPE ÐE ŊUWÒ NÀÐE GAZAZà DZI KPƆTƆ. Ƒle nu siwo fe asi dzi woɖe. Wɔ ɖoɖo ɖe nu siwo nàfle kple ga home si nàzã ŋu. Ne miele dodom la, miwɔ ɖoɖo miatsɔ míafe ʋu ɖeka. Migazã gas kple elektrik mɔ̃wo yakayaka o. Miɣe agbalẽwo le agbalẽdzraɖofe le esi tefe be miafle wo.
▪ ZÃ ƔEYIƔI SI VA TSI ANYI NA WÒ LA LE MƆ ÐEVI NU. Ðo ŋku edzi be, menye wò taɖodzinuae nye be yeaɖe yefe nunɔamesiwo dzi kpɔtɔ ko o, ke boŋ be nàte ŋu akpɔ nu siwo le vevie wu la gbɔ, abe ɣeyiɣikpɔkpɔ ɖe wò fomea me tɔwo kple xɔlɔ̃wo ŋu ene. Èle esia wɔm xoxoa?
[Nɔnɔmetata si le axa 6]
Didi vevie be woazu kesinɔtɔ ate ŋu ana masɔmasɔ nanɔ srɔ̃ɖeɖe me
ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn